यह राजा-महाराजाओं के समय की कहानी है। उस वक्त आज की तरह स्कूल या टीचर नहीं हुआ करते थे। सभी बच्चे आश्रम में ऋषि-मुनियों से शिक्षा लेते थे। उस समय के एक बड़े ऋषि थे- महर्षि आयोदधौम्य। महर्षि आयोदधौम्य के आश्रम में बहुत से बच्चे शिक्षा के लिए आते थे। लेकिन उनके तीन शिष्यों आरुणि, उपमन्यु और वेद की कहानियां काफी मशहूर हैं। इनमें से आरुणि अपने गुरुदेव के सबसे प्रिय शिष्य थे। एक दिन शाम के समय बारिश होने लगी। महर्षि ने सोचा कि कहीं धान के खेत की मेड़ ज्यादा पानी भरने पर टूट जाएगी तो खेत में से सब पानी बह जाएगा। फिर बारिश न हो तो धान बिना पानी के ही सूख जाएंगे। उन्होंने आरुणि से कहा, ‘बेटा आरुणि, तुम खेत पर जाओ और देखो, कहीं मेड़ टूटने से खेत का पानी निकल न जाए।’गुरुदेव की आज्ञा से आरुणि बारिश में भीगते हुए खेत पर चले गए। वहां उन्होंने देखा कि धान के खेत की मेड़ एक जगह से टूट गयी है। वहां से पानी बाहर जा रहा है। आरुणि ने वहां मिट्टी रखकर मेड़ बांधना चाहा। पानी तेज रफ्तार से निकल रहा था और बारिश से मिट्टी गीली हो गई थी। आरुणि जितनी मिट्टी मेड़ बांधने को रखते थे, उसे पानी बहा ले जाता था। बहुत देर मेहनत करके भी जब आरुणि मेड़ नहीं बांध सके, तो वे उस टूटी मेड़ के पास खुद ही लेट गये। उनके शरीर से पानी का बहाव रुक गया।